Fallout 76 ei ole ollut pelaajien mieleen, ja se onkin saanut murskaavia pelaaja-arvioita. Ei siis ole ihme, että peliä on palautettu kauppoihin. Erään vihaisen pelaajan toiminnasta voi päätellä, että hän ei todellakaan nauttinut pelistä tippaakaan, sillä epäonnistunut palautusyritys kärjistyi pelikaupan tuhoamiseen.

Eräs pelikaupassa asioinut henkilö ei innostunut siitä, ettei hän voinut palauttaa ostamaansa Fallout 76 -moninpeliä. Koska ostoksen kuittia ei löytynyt, ei pelistä ollut mahdollista saada rahojaan takaisin.

Uutinen ei ollut asiakkaan mieleen, sillä sen seurauksena hän ryhtyi hajottamaan pelikauppaa, kertoo Comicbook.com.

Hyllyt saavat raivokkaasti kyytiä, kunnes vihainen pelaaja poistuu liikkeestä. Pelikaupan työntekijään tilanne ei näytä vaikuttavan niin millään tapaa, sillä videon lopuksi hän vastaa puhelimeen aivan muina miehinä.